CELEX: 32006D0849
Language: el
Date: 2006-11-20 00:00:00
Title: 2006/849/ΕΚ: Απόφαση του Συμβουλίου, της 20ής Νοεμβρίου 2006 , που τροποποιεί και παρατείνει την απόφαση 2001/923/ΕΚ για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα Pericles)

28.11.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 330/28
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 20ής Νοεμβρίου 2006
   που τροποποιεί και παρατείνει την απόφαση 2001/923/ΕΚ για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα Pericles)
   (2006/849/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 123 παράγραφος 4 τρίτη φράση,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   τη γνώμη της Ευρωπαϊκής Κεντρικής Τράπεζας (1),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 13 παράγραφος 3 στοιχείο α) της απόφασης 2001/923/ΕΚ (2) του Συμβουλίου, η Επιτροπή επρόκειτο να υποβάλει στο Ευρωπαϊκό Κοινοβούλιο και στο Συμβούλιο, το αργότερο στις 30 Ιουνίου 2005, έκθεση αξιολόγησης ανεξάρτητη από την έκθεση του διαχειριστή του προγράμματος, σχετικά με την ορθότητα, την επάρκεια και την αποτελεσματικότητα του προγράμματος, καθώς και ανακοίνωση σχετικά με τη σκοπιμότητα της συνέχισης και της προσαρμογής του παρόντος προγράμματος, συνοδευόμενη από κατάλληλη πρόταση.
            
         
               (2)
            
            
               Η έκθεση αξιολόγησης που προβλέπεται στο άρθρο 13 της εν λόγω απόφασης εκδόθηκε στις 30 Νοεμβρίου 2004. Η εν λόγω έκθεση καταλήγει στο συμπέρασμα ότι το πρόγραμμα έχει επιτύχει τους στόχους του και συνιστά τη συνέχιση του.
            
         
               (3)
            
            
               Στην απόφαση αυτή έχει εισαχθεί ποσό δημοσιονομικής αναφοράς, κατά την έννοια του σημείου 38 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση (3), για όλη τη διάρκεια του προγράμματος, χωρίς αυτό να επηρεάζει τις εξουσίες της αρμόδιας για τον προϋπολογισμό αρχής που προβλέπονται από τη συνθήκη.
            
         
               (4)
            
            
               Η συνέχιση του προγράμματος αντικατοπτρίζει την ανάγκη να διατηρηθεί η επιτήρηση, η κατάρτιση και η τεχνική συνδρομή που απαιτούνται για τη στήριξη της προστασίας του ευρώ από την παραχάραξη και την κιβδηλεία, παρέχοντας ένα σταθερό πλαίσιο για το σχεδιασμό των προγραμμάτων των κρατών μελών, ιδίως σε μια περίοδο κατά την οποία νέες χώρες υιοθετούν το ενιαίο νόμισμα.
            
         
               (5)
            
            
               Με αυτό το πνεύμα, η Επιτροπή υπέβαλε στις 8 Απριλίου 2005 πρόταση για την παράταση του προγράμματος Pericles (4) μέχρι τις 31 Δεκεμβρίου 2011.
            
         
               (6)
            
            
               Μέχρι την επίτευξη τελικής συμφωνίας επί του κοινοτικού δημοσιονομικού πλαισίου για την περίοδο 2007-2013, το Συμβούλιο αποφάσισε την παράταση του προγράμματος Pericles για το έτος 2006.
            
         
               (7)
            
            
               Στη δήλωσή του της 30ής Ιανουαρίου 2006, το Συμβούλιο έκρινε ότι το πρόγραμμα Pericles είναι πολυετούς χαρακτήρα και πρέπει να παραταθεί μέχρι το 2011. Για το σκοπό αυτόν κάλεσε την Επιτροπή να υποβάλει πρόταση για την παράταση του προγράμματος για το χρονικό διάστημα μετά το 2007, μόλις επιτευχθεί συμφωνία για το δημοσιονομικό πλαίσιο 2007-2013.
            
         
               (8)
            
            
               Είναι σκόπιμο να ευθυγραμμίζονται τα κοινοτικά προγράμματα με το κοινοτικό δημοσιονομικό πλαίσιο.
            
         
               (9)
            
            
               Προκειμένου να αποφευχθούν οι αλληλεπικαλύψεις και να εξασφαλιστεί η συνοχή και η συμπληρωματικότητα των δράσεων στο πλαίσιο του προγράμματος Pericles, είναι σημαντικό να αναπτυχθούν συνεργίες μεταξύ των δράσεων που χρηματοδοτούνται από την Επιτροπή, την Ευρωπαϊκή Κεντρική Τράπεζα και την Ευρωπόλ.
            
         
               (10)
            
            
               Συνεπεία των ανωτέρω και λόγω της ανάγκης για συνεχή κατάρτιση και συνδρομή για την προστασία του ευρώ, το πρόγραμμα Pericles πρέπει να παραταθεί μέχρι τις 31 Δεκεμβρίου 2013. Η απόφαση 2001/923/ΕΚ θα πρέπει, συνεπώς, να τροποποιηθεί ανάλογα,
            
         ΑΠΟΦΑΣΙΖΕΙ:
   Άρθρο 1
   Τροποποιήσεις
   Η απόφαση 2001/923/ΕΚ, τροποποιείται ως ακολούθως:
   
               1.
            
            
               Η τελευταία φράση του άρθρου 1 παράγραφος 2 αντικαθίσταται από το ακόλουθο κείμενο:
               «Το πρόγραμμα διαρκεί από την 1η Ιανουαρίου 2002 έως τις 31 Δεκεμβρίου 2013.»
            
         
               2.
            
            
               Η ακόλουθη παράγραφος προστίθεται στο τέλος του άρθρου 6:
               «Το ποσό δημοσιονομικής αναφοράς για την εκτέλεση του κοινοτικού προγράμματος δράσης κατά την περίοδο από την 1η Ιανουαρίου 2007 έως τις 31 Δεκεμβρίου 2013 ανέρχεται σε 7 εκατομμύρια ευρώ.»
            
         
               3.
            
            
               Το άρθρο 13 παράγραφος 3 τροποποιείται ως ακολούθως:
               
                           α)
                        
                        
                           Στο στοιχείο α), η ημερομηνία «30 Ιουνίου 2005» αντικαθίσταται από την «30 Ιουνίου 2013».
                        
                     
                           β)
                        
                        
                           Το σημείο β) αντικαθίσταται από το ακόλουθο:
                           
                                       «β)
                                    
                                    
                                       κατά το πέρας της αρχικής περιόδου και των πρόσθετων περιόδων του προγράμματος και το αργότερο στις 30 Ιουνίου 2006 και 2014 αντιστοίχως, αναλυτικές εκθέσεις για την εφαρμογή και τα αποτελέσματα του προγράμματος στις οποίες εμφαίνεται ειδικότερα η προστιθέμενη αξία από την κοινοτική χρηματοδοτική συνδρομή·».
                                    
                                 
                     
         Άρθρο 2
   Εφαρμογή
   Η παρούσα απόφαση παράγει αποτελέσματα στα συμμετέχοντα κράτη μέλη τα οποία ορίζονται στην πρώτη περίπτωση του άρθρου 1 του κανονισμού (ΕΚ) αριθ. 974/98, της 3ης Μαΐου 1998, για την εισαγωγή του ευρώ (5).
   Άρθρο 3
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερία της Ευρωπαϊκής Ένωσης.
   Εφαρμόζεται από την 1η Ιανουαρίου 2007.
   
      Βρυξέλλες, 20 Νοεμβρίου 2006.
      
         
            Για το Συμβούλιο
         
         
            Ο Πρόεδρος
         
         J. KORKEAOJA
         
      
   
   
      (1)  ΕΕ C 163 της 14.7.2006, σ. 7.
   
      (2)  ΕΕ L 339 της 21.12.2001, σ. 50. Απόφαση όπως τροποποιήθηκε με την απόφαση 2006/75/ΕΚ (ΕΕ L 36 της 8.2.2006, σ. 40).
   
      (3)  ΕΕ C 139 της 14.6.2006, σ. 1.
   
      (4)  COM(2005) 127 τελικό.
   
      (5)  ΕΕ L 139 της 11.5.1998, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1647/2006 (ΕΕ L 309 της 9.11.2006, σ. 2).